
1. Διαχρονική μείωση της σημαντικότητας της ακίνητης περιουσίας επί της συνολικής περιουσίας των Βέλγων
Σύμφωνα με έρευνα επί της περιουσιακής θέσης των βελγικών νοικοκυριών που διεξάγει σε ετήσια βάση η τράπεζα ING, το μερίδιο της ακίνητης περιουσίας ως ποσοστό επί του συνόλου της περιουσίας των βελγικών νοικοκυριών έχει υποστεί μείωση τα τελευταία χρόνια, από τα επίπεδα πλησίον του 52% το 2008, στα επίπεδα του 49,6% στα τέλη του 2014. Σύμφωνα με τα αποτελέσματα της έρευνας, στα τέλη του παρελθόντος έτους, το μέσο βελγικό νοικοκυριό διέθετε χρηματοοικονομική περιουσία της τάξεως των 246,4 χιλ. € και ακίνητη περιουσία της τάξεως των 243 χιλ. €. Κατά την ING, η πτωτική εν λόγω πορεία του μεριδίου της ακίνητης περιουσίας το 2014 οφείλεται αφ’ ενός στην εξαιρετικά «φτωχή» άνοδο των αξιών των ακινήτων (κατά 0,8%) και αφ’ ετέρου στην σημαντική ενίσχυση των στοιχείων που συνθέτουν την χρηματοοικονομική περιουσία των Βέλγων. Η ING, ανατρέχοντας σε παλαιότερα στοιχεία, επισημαίνει ότι στα τέλη της δεκαετίας του 1990, πριν την μεγάλη άνοδο των τιμών των ακινήτων, η μέση έκθεση των βελγικών νοικοκυριών σε ακίνητα περιουσιακά στοιχεία αντιστοιχούσε μόλις στο 37% της συνολικής περιουσιακής τους θέσης. Εκτίμηση της ING είναι ότι υψηλά ποσοστά έκθεσης σε ακίνητα περιουσιακά στοιχεία όπως και σε αποταμιευτικές καταθέσεις συνιστούν σημάδια μίας γηράσκουσας και συντηρητικής οικονομίας, που δίνει λιγότερο χώρο σε περισσότερο επικίνδυνες και αποδοτικές επενδυτικές τοποθετήσεις.
Η τράπεζα διαπιστώνει επίσης ότι οι αποταμιευτικές καταθέσεις των βελγικών νοικοκυριών εξακολουθούν να αυξάνονται, με ολοένα χαμηλότερους ωστόσο ρυθμούς το 2014 και στο πρώτο τρίμηνο του τρέχοντος έτους, όταν το μερίδιό τους επί της χρηματοοικονομικής περιουσίας των Βέλγων έπεσε στο 22%. Η εν λόγω τάση δικαιολογείται αφ’ ενός από την παρατηρούμενη ελαφρά και σταδιακή οικονομική ανάκαμψη και αφ’ ετέρου από τις εξαιρετικά χαμηλές αποδόσεις των αποταμιευτικών λογαριασμών. Η ING σημειώνει ότι εξαιτίας του γεγονότος ότι οι κλασικοί αποταμιευτικοί λογαριασμοί έχουν πλέον ελάχιστες αποδόσεις, παρατηρείται μία άνοδος των καταθέσεων σε λογαριασμούς όψεως (+30%), που αντιπροσώπευαν ποσοστό ρεκόρ 8%
 της χρηματοοικονομικής περιουσίας των Βέλγων το 2014.  
Το 2014 και το πρώτο τρίμηνο του 2015, το 25% του χαρτοφυλακίου των βελγικών νοικοκυριών αποτελείτο από καθαρά επενδυτικές τοποθετήσεις (λ.χ. σε αμοιβαία κεφάλαια), σε σχετικά σταθερά επίπεδα σε σύγκριση με το 2013.           
2. Σταθερή η καταναλωτική εμπιστοσύνη στο Βέλγιο τον Αύγουστο
Τα δημοσιευθέντα στις 20.8 στοιχεία της Κεντρικής Τράπεζας του Βελγίου (BNB) έδειξαν ότι το επίπεδο καταναλωτικής εμπιστοσύνης, έπειτα από την σημαντικότατή του άνοδο τον Μάιο και τον Ιούνιο (που έφθασε τις -2 μονάδες) και την πτώση του τον Ιούλιο στις -6 μονάδες, τον Αύγουστο διατηρήθηκε σταθερό,  ανερχόμενο και πάλι στις -6 μονάδες. Σημαντική χειροτέρευση παρατηρήθηκε ωστόσο τον Αύγουστο στους επιμέρους δείκτες αισιοδοξίας αναφορικά με την οικονομική κατάσταση των βελγικών νοικοκυριών (ο σχετικός δείκτης πέρασε από την -1 μονάδα τον Ιούλιο, και αφού είχε προηγουμένως παραμείνει σταθερός επί 4 μήνες, στις -6 μονάδες τον Αύγουστο), καθώς και με την γενικότερη μακροοικονομική κατάσταση της χώρας (από την -1 μονάδα τον Ιούλιο, και τις 8 μονάδες τον Ιούνιο, στις -4 μονάδες τον Αύγουστο). Οι Βέλγοι φάνηκαν περισσότερο αισιόδοξοι όσον αφορά την ικανότητα των βελγικών νοικοκυριών προς αποταμίευση (από την -1 μονάδα τον Ιούλιο στις 0 μονάδες τον Αύγουστο), καθώς και τις προοπτικές διαμόρφωσης της ανεργίας (από τις 19 μονάδες τον Ιούλιο στις 13 μονάδες τον Αύγουστο).
Κατά την Κεντρική Τράπεζα, το υψηλότερο επίπεδο απαισιοδοξίας όσον αφορά την οικονομική κατάσταση των νοικοκυριών αλλά και την γενικότερη μακροοικονομική κατάσταση της χώρας τον Αύγουστο, οφείλεται κυρίως στην ανακοίνωση από την ομοσπονδιακή κυβέρνηση στα τέλη Ιουλίου –στο πλαίσιο της διαδικασίας περιοδικού  δημοσιονομικού ελέγχου- πρόσθετων δημοσιονομικών μέτρων που πρόκειται να ληφθούν
.                
3. Σημαντική πτώση της επιχειρηματικής εμπιστοσύνης στο Βέλγιο τον Αύγουστο
Τα στοιχεία σχετικά με το κλίμα επιχειρηματικής εμπιστοσύνης της Κεντρικής Τράπεζας (BNB) που δημοσιεύθηκαν στις 25 Αυγούστου, έδειξαν σοβαρή διολίσθηση του επιπέδου επιχειρηματικής εμπιστοσύνης τον μήνα Αύγουστο στις -5,1 μονάδες, έπειτα από 5 συνεχόμενους μήνες ανόδου μέχρι τον Ιούλιο και ελαφρά πτώση κατά τον εν λόγω μήνα στις -4,1 μονάδες. Η επιδείνωση της επιχειρηματικής εμπιστοσύνης οφείλεται κυρίως σε μία αισθητή χειροτέρευση των προσδοκιών για την εξέλιξη της ζήτησης, της απασχόλησης και των επιπέδων των αποθεμάτων στον κλάδο της μεταποίησης, όπου ο σχετικός δείκτης πέρασε από τις -5,2 μονάδες τον Ιούλιο στις -8 μονάδες τον Αύγουστο. Επιδείνωση –ελαφρότερη ωστόσο- σημείωσε το επιχειρηματικό κλίμα στον κλάδο του εμπορίου, περνώντας από τις -6,7 μονάδες τον Ιούλιο στις -8 μονάδες τον Αύγουστο, εξαιτίας απαισιόδοξων εκτιμήσεων αναφορικά με την απασχόληση και την εξέλιξη του αριθμού παραγγελιών των εμπορικών επιχειρήσεων προς τους  προμηθευτές τους. Από την άλλη πλευρά, ο κλάδος επιχειρηματικών υπηρεσιών, του οποίου ο δείκτης εμπιστοσύνης είχε χειροτερεύσει κατά 5,9 μονάδες τον Ιούλιο, πέρασε τον Αύγουστο από τις 7,2 στις 11,8 μονάδες. Τέλος, στον κλάδο κατασκευών ο δείκτης βελτιώθηκε περαιτέρω, από τις -9,8 μονάδες τον Ιούλιο στις -8,3 μονάδες τον Αύγουστο.

Όπως σημείωσε η Κεντρική Τράπεζα, η συνολική συνθετική καμπύλη της οικονομικής συγκυρίας εμφάνισε τον Αύγουστο ελαφρά διολίσθηση στις 0,7 μονάδες, έναντι 0,9 μονάδων τον Ιούνιο και τον Ιούλιο, 1,0 μονάδας τον Μάιο, 0,1 μονάδων τον Απρίλιο, -0,7 μονάδων τον Μάρτιο, -0,3 μονάδων τον Φεβρουάριο και 0,0 μονάδων τον Ιανουάριο. 
Η πτώση του επιπέδου επιχειρηματικής εμπιστοσύνης για δεύτερο συνεχόμενο μήνα, έπειτα από 5 προηγούμενους μήνες διαδοχικής βελτίωσής του μέχρι τον Ιούνιο
, αντιμετωπίστηκε με σκεπτικισμό από ορισμένους Βέλγους οικονομικούς αναλυτές, οι οποίοι –χωρίς να θεωρούν ότι αποτελεί προς το παρόν ιδιαίτερα ανησυχητική εξέλιξη- διερωτήθηκαν μήπως αυτή σημαίνει πως οι προοπτικές περαιτέρω μεγέθυνσης της βελγικής οικονομίας είναι περιορισμένες. Οι εν λόγω οικονομικοί αναλυτές έθεσαν το ερώτημα εάν ο σχετικά χαμηλός βελγικός ρυθμός ανάπτυξης (που για φέτος εκτιμάται σε μεταξύ 1,2% και 1,6%)
, είναι επαρκής για να αντιμετωπίσει η βελγική οικονομία τους κινδύνους από μία ενδεχόμενη ισχυρή επιβράδυνση της ανάπτυξης της κινεζικής οικονομίας, η οποία –εάν συμβεί- θα επιφέρει σημαντικές αναταράξεις και δυσμενείς επιπτώσεις στην παγκόσμια και την ελαφρώς ανακάμπτουσα ευρωπαϊκή οικονομία.     

4. Χρηματιστήριο Βρυξελλών
Η εβδομάδα 17-21 Αυγούστου ολοκληρώθηκε με τον δείκτη BEL 20 να σημειώνει εξαιρετικά μεγάλη εβδομαδιαία πτώση της τάξεως του 5,78% και να κλείνει στις 3.437,23 μονάδες, επανερχόμενος στα χαμηλά επίπεδα των αρχών Ιουλίου
 και ακολουθώντας την ευρεία πτωτική τάση των διεθνών χρηματιστηρίων, οφειλόμενη κατά το μεγαλύτερο μέρος της σε επιδείνωση της ψυχολογίας των αγορών εξαιτίας των εντεινόμενων ανησυχιών των επενδυτών για μία ενδεχόμενη -  διαφαινόμενη επιβράδυνση της κινεζικής οικονομίας. Τις μεγαλύτερες εβδομαδιαίες πτώσεις μεταξύ των μετοχών του BEL 20 σημείωσαν εκείνες της χημικής βιομηχανίας Solvay (-10%) και της ολλανδικής τράπεζας Delta Lloyd (-9%)
. Σημειωτέον ότι στις 21 Αυγούστου ο τίτλος της μεγάλης ζυθοποιίας AB InBev έπεσε κάτω από το κατώφλι των 100 € στα 96,47 € (ημερήσια πτώση 3,72%). Σημειωτέον ότι η μετοχή της AB InBev είχε υπερβεί το κατώφλι των 100 € στα μέσα Ιανουαρίου τρέχοντος έτους
, φθάνοντας το υψηλότερο επίπεδό της στις 20 Ιουλίου, στα 118,80 € (έκτοτε έχει απολέσει πλησίον του 19% της αξίας της).
Ο οικονομικός Τύπος σχολίασε στις 21 Αυγούστου την σημαντική ημερήσια άνοδο κατά 3% την προηγουμένη της μετοχής του λιανεμπορικού ομίλου Delhaize, κατόπιν της δημοσίευσης εξαιρετικά ικανοποιητικών τριμηνιαίων οικονομικών αποτελεσμάτων από τον ολλανδικό λιανεμπορικό όμιλο Ahold (με τον οποίο η Delhaize βρίσκεται σε διαδικασία συγχώνευσης)
. Η μετοχή της Delhaize έκλεισε στις 20.8 στα 82,07 €. Σημειώνουμε ότι ο όμιλος Ahold κατέγραψε αύξηση των καθαρών του κερδών στο δεύτερο τρίμηνο του τρέχοντος έτους κατά 32,7% στα 195 εκατ. € και επίσης αύξηση του κύκλου εργασιών του κατά 17,1% στα 8,69 δις. €, κυρίως εξαιτίας της ευνοϊκής εξέλιξης της ισοτιμίας του ευρώ προς το δολλάριο
. Κατά τον οικονομικό Τύπο, επαληθεύονται κατ’ αυτόν τον τρόπο οι χρηματιστηριακοί αναλυτές που υποστηρίζουν ότι, μετά την συγχώνευση-εξαγορά της Delhaize από την Ahold, αρκεί κανείς να παρατηρεί την εξέλιξη των οικονομικών μεγεθών και της μετοχής της τελευταίας, προκειμένου να προβλέπει την εξέλιξη της χρηματιστηριακής αξίας της πρώτης. Η συγχώνευση Ahold-Delhaize αναμένεται να έχει ολοκληρωθεί το αργότερο μέχρι τα μέσα του 2016.   
Σύμφωνα εξάλλου με στοιχεία που δημοσίευσε ο βελγικός οικονομικός Τύπος
, αυξάνεται τους τελευταίους μήνες η ελκυστικότητα των μετοχών βιοτεχνολογικών εταιρειών που είναι εισηγμένες στο Χρηματιστήριο Βρυξελλών στους Βέλγους επενδυτές. Σύμφωνα με τα στοιχεία, κατά το πρώτο επτάμηνο του 2015, οι συναλλαγές μετοχών βιοτεχνολογικών εταιρειών αντιπροσώπευσαν το 24% των συνολικών συναλλαγών μετοχών στο βελγικό χρηματιστήριο. Οι προτιμήσεις των επενδυτών όσον αφορά τις χρηματιστηριακές συναλλαγές βιοτεχνολογικών τίτλων επικεντρώνονται στις μετοχές των εταιρειών Ablynx, Thrombogenics
, MDXHealth, Tigenix, Celyad (πρώην Cardio3 BioSciences), Biocartis και Bone Therapeutics. Τα στοιχεία επισημαίνουν επίσης ότι οι Βέλγοι επενδυτές τοποθετούνται και σε μετοχές βιοτεχνολογικών εταιρειών στα γειτονικά χρηματιστήρια του Παρισιού και του Άμστερνταμ. Το συνδυασμένο μερίδιο των συναλλαγών σε μετοχές βιοτεχνολογικών εταιρειών επί του συνόλου των συναλλαγών σε μετοχές και στα τρία ως άνω χρηματιστήρια (Βρυξελλών, Παρισιού και Άμστερνταμ) ανέρχεται στο 23%. Ωστόσο, όπως επισήμανε ο οικονομικός Τύπος, η χρηματιστηριακή κεφαλαιοποίηση των βιοτεχνολογικών εταιρειών παραμένει ακόμη σε σχετικά χαμηλά επίπεδα και στα τρία χρηματιστήρια, και συγκεκριμένα στο 6% της συνολικής κεφαλαιοποίησης στο Χρηματιστήριο Βρυξελλών, στο 10% στο Χρηματιστήριο Παρισιού και πλησίον του 1% στο Χρηματιστήριο Άμστερνταμ.
Την 24η Αυγούστου, ημέρα κατά την οποία σημειώθηκαν συντονισμένες πτώσεις σε όλα τα διεθνή χρηματιστήρια εξαιτίας των φόβων σχετικά με επερχόμενη κρίση της κινεζικής οικονομίας, ο δείκτης BEL 20 του Χρηματιστηρίου Βρυξελλών πραγματοποίησε ημερήσια κάθοδο της τάξεως του 4,99%, κλείνοντας στις 3.265,59 μονάδες
, έχοντας εξ ολοκλήρου χάσει, σύμφωνα με τον βελγικό οικονομικό Τύπο, τα κέρδη που είχε συσσωρεύσει από τις αρχές του τρέχοντος έτους
. Η εβδομάδα 24-28 Αυγούστου τελείωσε βρίσκοντας τον δείκτη BEL 20 να κλείνει τελικά στις 3.461,33 μονάδες, έχοντας επανακτήσει τις μεγάλες απώλειές του στις αρχές της εβδομάδας και σημειώσει μικρή εβδομαδιαία άνοδο της τάξεως του 0,7%. Τις καλύτερες εβδομαδιαίες επιδόσεις στο πλαίσιο του δείκτη σημείωσαν οι μετοχές των εταιρειών KBC (+3,56% στα 59,01 €), Elia (+2,68% στα 37,41 €), Telenet (+1,81% στα 50,54 €) και AB InBev (+1,37% στα 97,79 €). Τις χειρότερες εβδομαδιαίες επιδόσεις εντός του δείκτη BEL 20 πραγματοποίησαν οι μετοχές των εταιρειών Delta Lloyd (-7,68% στα 9,56 €), Befimmo (-2,56% στα 55,21 €) και Ageas   (-1,77% στα 35,87 €).                             

5. Αύξηση των τιμών των ενεργειακών προϊόντων στο Βέλγιο από την εποχή της απελευθέρωσης του ενεργειακού τομέα 
Σύμφωνα με στοιχεία έρευνας της βελγικής ρυθμιστικής αρχής ενέργειας (CREG) που δημοσιεύτηκε στις 20 Αυγούστου, από το 2007 –έτος κατά το οποίο απελευθερώθηκε η αγορά ενέργειας στο Βέλγιο- μέχρι τα τέλη του 2014, η τιμή της ηλεκτρικής ενέργειας για τους ιδιώτες καταναλωτές έχει αυξηθεί κατά 20,78%, ενώ η τιμή του φυσικού αερίου κατά 27,9%. Σύμφωνα με τα αποτελέσματα της έρευνας, οι μεγαλύτερες κατά μέσο όρο αυξήσεις στις τιμές της ηλεκτρικής ενέργειας έχουν σημειωθεί στην περιφέρεια της Φλάνδρας (+38,02 € ανά MWh), ενώ ακολουθούν η περιφέρεια της Βαλλονίας (+32,59 € ανά MWh) και οι Βρυξέλλες (+15,05 € ανά MWh), λαμβανομένου υπόψη ότι το μέσο βελγικό νοικοκυριό καταναλώνει 3,5 MWh ετησίως. Σύμφωνα με την έρευνα της CREG, η διαχρονική αύξηση της τιμής της ηλεκτρικής ενέργειας οφείλεται βασικά στην ανοδική εξέλιξη των εγχώριων ταριφών διανομής του ηλεκτρικού ρεύματος, στις επιβαρύνσεις των τιμολογίων με το κόστος επιδότησης των ανανεώσιμων πηγών ενέργειας και της ενεργειακής συμπαραγωγής (cogénération), καθώς και στην αύξηση των ενεργειακών εισφορών προς το κράτος. Όσον αφορά το φυσικό αέριο, στην περίοδο 2007-2014 η τιμή του αυξήθηκε για τους  ιδιώτες καταναλωτές κατά 33,89% στην Βαλλονία, κατά 25,74% στην Φλάνδρα και κατά 22,75% στις Βρυξέλλες. Και εδώ, η διαχρονική αύξηση της τιμής εξηγείται με βάση την γενικότερη αυξητική τάση των τιμών της ενέργειας κατά την υπό εξέταση περίοδο, καθώς επίσης την αντίστοιχη αυξητική τάση στις εγχώριες ταρίφες διανομής και στις ενεργειακές εισφορές προς το κράτος.

Όσον αφορά τους επαγγελματικούς χρήστες ενεργειακών προϊόντων, η έρευνα της CREG διαπιστώνει περισσότερο διαφοροποιημένα αποτελέσματα. Έτσι, για έναν βιομηχανικό χρήστη ηλεκτρικής ενέργειας χαμηλής τάσης η αύξηση της τιμής στην περίοδο 2007-2014 ανέρχεται σε 25,46%, ενώ για τους χρήστες υψηλής τάσης ανέρχεται σε μόλις 3,31%. Σε επίπεδο περιφερειών, οι τιμές της ηλεκτρικής ενέργειας για τους βιομηχανικούς χρήστες μειώθηκαν κατά 11,79 € στην Φλάνδρα και κατά 7 σεντς ανά MWh στις Βρυξέλλες, ενώ αυξήθηκαν κατά 19,52 € ανά MWh στην Βαλλονία. Όσον αφορά το φυσικό αέριο, η τελική τιμή που χρεώνεται στα τιμολόγια μίας μικρομεσαίας επιχείρησης έχει αυξηθεί στην περίοδο 2007-2014 κατά 19,78% κατά μέσο όρο.
6. Δημοσιεύματα περί ενδιαφέροντος ενίσχυσης της βελγικής συμμετοχής στον αγωγό φυσικού αερίου Interconnector (UK)  
Σύμφωνα με πληροφορίες που δημοσίευσε ο βελγικός οικονομικός Τύπος στα τέλη Αυγούστου, η διαχειρίστρια του βελγικού δικτύου φυσικού αερίου Fluxys, σε συνέχεια προηγούμενης ανάλογης κίνησής της το έτος 2012
, ενδιαφέρεται να επεκτείνει την συμμετοχή της –και μάλιστα να αποκτήσει πλειοψηφικό μερίδιο- στον υποθαλάσσιο αγωγό Interconnector (UK), ο οποίος συνδέει την Βρετανία (Bacton) με τις εγκαταστάσεις του λιμένος του Zeebrugge στο Βέλγιο (σημειωτέον ότι το εν λόγω λιμάνι αποτελεί την βασική πύλη εφοδιασμού του βελγικού δικτύου φυσικού αερίου). Η Fluxys διαθέτει σήμερα άμεση συμμετοχή της τάξεως του 25% στον αγωγό Interconnector (UK) μέσω της ολλανδικής θυγατρικής της εταιρείας Fluxys Europe, ενώ διατηρεί συμμετοχές κατά 50% σε δύο εταιρείες χαρτοφυλακίου που συμμετέχουν στον αγωγό με συνολικό μερίδιο 31,5%, τις Gasbridge 1 και 2 (σε κοινοπραξία με την ιταλική ομόλογο της Fluxys, Snam), καθώς επίσης και σε δύο εταιρείες που σχετίζονται με την διαχείριση του αγωγού, τις Interconnector Zeebrugge Terminal (εταιρεία διαχείρισης των εγκαταστάσεων συμπίεσης του αερίου που φθάνει από τον αγωγό και μεταφόρτωσής του στο βελγικό δίκτυο φυσικού αερίου) και Huberator (εταιρεία διαχείρισης του διαμετακομιστικού κόμβου του λιμένα Zeebrugge). Η συνολική συνδυασμένη συμμετοχή της Fluxys στον αγωγό ανέρχεται, σύμφωνα με τα οικονομικά δημοσιεύματα, στο επίπεδο του 40,75%.

Πρόθεση της Fluxys, πάντοτε σύμφωνα με τον οικονομικό Τύπο, είναι να αυξήσει την συμμετοχή της στον αγωγό, καθιστώντας την μάλιστα πλειοψηφική, φθάνοντας στο επίπεδο του 50,75%. Τα δημοσιεύματα ανέφεραν ότι η διαχειρίστρια του βελγικού δικτύου φυσικού αερίου έχει ειδοποιήσει σχετικά τις εγχώριες αρχές ανταγωνισμού στις 18 Αυγούστου, εκτιμώντας επίσης ότι είναι αρκετά πιθανό οι σχετικές εγκρίσεις να δοθούν γρήγορα, καθώς η εν λόγω επέκταση του μεριδίου της Fluxys δεν αναμένεται να έχει σοβαρές επιπτώσεις στην κατάσταση του ανταγωνισμού στην βελγική αγορά. 
Ο οικονομικός Τύπος ανέφερε πως στον αγωγό που συνδέει το βρετανικό με το βελγικό δίκτυο φυσικού αερίου συμμετέχουν επίσης το καναδικό δημόσιο επενδυτικό ταμείο Caisse de Dépôt et Placement du Quebec (κατά 23,5% απ’ ευθείας και κατά 10% μέσω της θυγατρικής του CDP Groupe Infrastructures), καθώς και ο ρωσικός ενεργειακός κολοσσός Gazprom (κατά 10%). Τα βελγικά δημοσιεύματα εκτίμησαν μάλιστα ότι το πιθανότερο σενάριο είναι η αύξηση της συμμετοχής της Fluxys να λάβει χώρα δια της απόκτησης μέρους της συμμετοχής του ως άνω καναδικού επενδυτικού ταμείου, το οποίο αποτελεί επίσης εκ των βασικών μετόχων της Fluxys (κατέχοντας μερίδιο 20%). 

Η διοίκηση της βελγικής εταιρείας, όπως επισήμαναν τα δημοσιεύματα, δεν σχολίασε στην παρούσα φάση το φημολογούμενο έντονο ενδιαφέρον της επέκτασης της συμμετοχής της στον Interconnector (UK), επιβεβαίωσε ωστόσο ότι μία τέτοια επέκταση βρίσκεται πάντοτε μέσα στα σχέδια ανάπτυξης της Fluxys, στο πλαίσιο της στρατηγικής της ενίσχυσης των συμμετοχών της και του ελέγχου της επί υποδομών φυσικού αερίου οι οποίες σχετίζονται με το Βέλγιο.  
Σημειωτέον ότι η διαχειρίστρια εταιρεία του αγωγού Interconnector (UK) υπάγεται στο βρετανικό δίκαιο, ενώ ο αγωγός διατρέχει απόσταση 235 χλμ. κάτω από την Βόρεια Θάλασσα, επιτρέποντας την μεταφορά φυσικού αερίου από την Βρετανία προς την ηπειρωτική Ευρώπη και αντίστροφα. Η ετήσια μεταφορική δυναμικότητα του αγωγού ανέρχεται σε 25,5 δις. κ.μ. με κατεύθυνση από τις εγκαταστάσεις του Zeebrugge προς την Βρετανία και σε 20 δις. κ.μ. στην αντίθετη κατεύθυνση. Το 2014, η διαχειρίστρια του αγωγού εταιρεία εμφάνισε καθαρά κέρδη ύψους 121,9 εκατ. €, ενώ διαθέτει ύψος ιδίων κεφαλαίων της τάξεως των 64,6 εκατ. €.  
7. Δημοσιεύματα περί βελγικού εναλλακτικού σχεδίου για εξαγορά μεριδίου του ΔΕΣΦΑ  
Ο βελγικός οικονομικός Τύπος αναφέρθηκε, έπειτα από αρκετούς μήνες, στα τέλη Αυγούστου, σε εξέταση από βελγικής πλευράς εναλλακτικού σχεδίου επένδυσης της Fluxys στο ελληνικό δίκτυο φυσικού αερίου
. Τα οικονομικά δημοσιεύματα αναφέρθηκαν στο «πάγωμα» από τις αρχές του έτους του σχεδίου απ’ ευθείας επένδυσης της Fluxys στο ελληνικό δίκτυο φυσικού αερίου, ωστόσο, προσέθεσαν ότι εξετάζεται εναλλακτικό σενάριο πραγματοποίησης της επένδυσης έμμεσα, και συγκεκριμένα δια της Ομοσπονδιακής Εταιρείας Συμμετοχών και Επενδύσεων (Société Fédérale de Participations et d’Investissement – SFPI), η οποία είναι  μέτοχος της Fluxys
 και αποτελεί τον χρηματοοικονομικό και επενδυτικό βραχίονα του βελγικού κράτους. Ο βελγικός Τύπος τοποθέτησε την ενδεχόμενη χρηματοοικονομική συμμετοχή της SFPI στο κεφάλαιο του ΔΕΣΦΑ σε περίπου 30 εκατ. € (μερίδιο πλησίον του 5%), υπονοώντας ότι θα απαιτηθούν και πρόσθετα επενδυτικά κεφάλαια προκειμένου το ύψος της συνδυασμένης ευρωπαϊκής συμμετοχής στον ΔΕΣΦΑ να φθάσει το επιθυμητό 17%. Ο οικονομικός Τύπος επισήμανε ότι κατόπιν αντιρρήσεων της Ευρ. Επιτροπής σε συμφωνία του 2013 για εκχώρηση μεριδίου 66% του κεφαλαίου του ΔΕΣΦΑ στην αζερική SOCAR, εξετάζονται τρόποι να μειωθεί η αζερική συμμετοχή (στο 49%) και να αυξηθεί η συμμετοχή Ευρωπαίων εταίρων (στο 17%) στο υπό ιδιωτικοποίηση ελληνικό δίκτυο φυσικού αερίου. Σύμφωνα με τα βελγικά δημοσιεύματα, η ενδεχόμενη εμπλοκή της Fluxys θα περιοριστεί σε βιομηχανική και διαχειριστική συνεργασία με τον ΔΕΣΦΑ. Ως πιθανοί συνεταίροι της SFPI στην προσπάθεια ενίσχυσης της ευρωπαϊκής συμμετοχής στον ΔΕΣΦΑ αναφέρονται ομόλογοι της Fluxys στον ευρωπαϊκό κλάδο φυσικού αερίου, όπως οι ιταλικές Snam και Infrastrutture Transporto Gas, η ισπανική Enagas, η ολλανδική Gasunie και η ρουμανική Transgaz. Ο βελγικός οικονομικός Τύπος χαρακτήρισε ως απόλυτα λογική την βελγική παρουσία στο ελληνικό δίκτυο φυσικού αερίου, καθώς η Fluxys κατέχει μερίδιο 19% του αγωγού φυσικού αερίου TAP που θα διατρέξει το ελληνικό έδαφος.          
8. Περαιτέρω πτώση της ανεργίας στο Βέλγιο τον Ιούλιο 2015   
Σύμφωνα με στοιχεία που δημοσιεύθηκαν στις 25 Αυγούστου από το ONEM (το Εθνικό Γραφείο Απασχόλησης -  Office National de l’Emploi), κατά τον μήνα Ιούλιο ο αριθμός των ανέργων που λαμβάνουν επίδομα ανεργίας και αναζητούν εργασία σημείωσε πτώση –για 11ο συνεχόμενο μήνα- της τάξεως του 10,6% έναντι του αντίστοιχου μήνα του 2014, ανέρχεται δε σε 392.880 άτομα. Η μεγαλύτερη πτώση του αριθμού των ανέργων παρατηρήθηκε στην Βαλλονία (-13,8%) και στις Βρυξέλλες (-13,7%), ενώ στην Φλάνδρα αυτή ανήλθε σε -5,6%. Τα επίπεδα ανεργίας των νέων (κάτω των 25 ετών), των ενδιάμεσων ηλικιών (25-49 ετών) και των ηλικιών άνω των 50 ετών (μέχρι τα 58 έτη) σημείωσαν πτώση κατά 22%, 14% και 6,8% αντίστοιχα, ενώ αντιθέτως αυξήθηκε σημαντικά, κατά 41,2% το επίπεδο ανεργίας των ηλικιωμένων (59-64 ετών). Ο αριθμός των ανέργων για διάστημα μικρότερου του έτους υποχώρησε κατά 11,7%, εκείνων για διάστημα μεταξύ 1 και 2 ετών κατά 16%, ενώ των μακροχρόνια ανέργων κατά 7,6%. Η προσωρινή ανεργία μειώθηκε συνολικά κατά 13,3% τον Ιούλιο 2015 σε ετήσια βάση. Κατά τα στοιχεία του ONEM, τον Ιούλιο τρέχοντος έτους, το 34,7% των ανέργων που λαμβάνουν επίδομα βρίσκονταν σε καθεστώς ανεργίας για διάστημα μικρότερο του έτους, το 18,1% για διάστημα μεταξύ 1 και 2 ετών, και το 47,2% για διάστημα άνω των 2 ετών.  
9. Βελγική τεχνική βοήθεια στην Ελλάδα προς πάταξη της φοροαποφυγής   
Δημοσιεύματα του βελγικού οικονομικού Τύπου στα τέλη Αυγούστου αναφέρθηκαν σε παροχή τεχνικής βοήθειας από την Ειδική Φορολογική Επιθεώρηση του βελγικού ομοσπονδιακού Υπουργείου Οικονομικών (“Inspection Spéciale des Impôts”) στις ελληνικές φορολογικές αρχές, με σκοπό την έγκαιρη ανίχνευση της οργανωμένης απάτης με σκοπό την φοροαποφυγή στην απόδοση του ΦΠΑ. Σύμφωνα με τα οικονομικά δημοσιεύματα, η βελγική υπηρεσία έχει προχωρήσει σε εγκατάσταση ειδικού πληροφοριακού συστήματος ανίχνευσης της φορολογικής απάτης ΦΠΑ στην Ελλάδα, όπου εκτιμάται ότι τα διαφεύγοντα φορολογικά έσοδα του κράτους από την φορολογική απάτη στον ΦΠΑ υπερβαίνουν το 1 δις. € ετησίως. Η διαδικασία μεταφοράς της σχετικής βελγικής τεχνογνωσίας στις ελληνικές φορολογικές αρχές έχει ξεκινήσει από το 2013, και περιλαμβάνει επίσης την εγκατάσταση ειδικού λογισμικού βελγικής κατασκευής
. Τα βελγικά δημοσιεύματα χαρακτήρισαν άψογη την εν θέματι συνεργασία των βελγικών με τις ελληνικές φορολογικές αρχές, στο πλαίσιο της ευρωπαϊκής υπηρεσίας πάταξης της φοροαποφυγής, Eurofisc, καθώς και του σχετικού ευρωπαϊκού προγράμματος Fiscalis 2020. Η διμερής φορολογική συνεργασία και τα μέχρι στιγμής αποτελέσματά της πρόκειται να αξιολογηθούν, σύμφωνα με τα οικονομικά δημοσιεύματα, τον Μάρτιο του προσεχούς έτους.
Οι σύγχρονες τεχνικές μέθοδοι που έχει αναπτύξει τα τελευταία χρόνια το βελγικό Υπουργείο Οικονομικών έχουν επιτρέψει τον περιορισμό των απωλειών εσόδων από την φορολογική απάτη στον ΦΠΑ στο Βέλγιο, από τα επίπεδα του 1,1 δις. € την περίοδο 2000-2001 σε μόλις 40 εκατ. € το 2014. Οι εν λόγω τεχνικές μέθοδοι προβαίνουν σε διασταυρώσεις στοιχείων και ανιχνεύουν συνδέσμους μεταξύ επιχειρήσεων σε ολόκληρο τον χώρο της Ε.Ε. με βάση τους αριθμούς φορολογικού τους μητρώου και εντοπίζουν σχήματα “carrousel” που στοχεύουν στην οργανωμένη εξαπάτηση των αρχών με σκοπό την φοροαποφυγή και την παράνομη κάρπωση επιστροφών του ΦΠΑ. Μάλιστα, τα οικονομικά δημοσιεύματα ανέφεραν πως στην διάρκεια διαφορετικών αποστολών τους στην Αθήνα στο πλαίσιο της διαδικασίας μεταφοράς τεχνογνωσίας προς τις ελληνικές αρχές, εμπειρογνώμονες του βελγικού Υπουργείου Οικονομικών εντόπισαν πληθώρα περιπτώσεων οργανωμένης φορολογικής απάτης, στις οποίες εμπλέκονταν περίπου 70 συνολικά ελληνικές επιχειρήσεις. Πάντως, όπως επισήμανε η βελγική υπηρεσία, στο 50% των περιπτώσεων, η οργανωμένη φορολογική απάτη δεν έχει την βάση της στην Ελλάδα, αλλά μάλλον πρόκειται για διεθνή κυκλώματα, στα οποία εμπλέκονται και ελληνικές εταιρείες. Οι κλάδοι εμπορίου προϊόντων όπου επικεντρώνεται η οργανωμένη φοροαποφυγή ΦΠΑ των διεθνών κυκλωμάτων περιλαμβάνουν μεταξύ άλλων τα ηλεκτρονικά είδη, τα κινητά τηλέφωνα και τα πολυτελή αυτοκίνητα. 
Τα βελγικά δημοσιεύματα μνημόνευσαν επίσης ότι η ελληνική πλευρά έχει ήδη προχωρήσει στην προετοιμασία και ψήφιση του νομοθετικού πλαισίου που έχει εισάγει την λειτουργία νέας, αυτοτελούς επιχειρησιακής μονάδας στο ελληνικό Υπουργείο Οικονομικών με στόχο την πάταξη της οργανωμένης φοροαποφυγής (ΥΕΔΔΕ), στο πλαίσιο του πακέτου μεταρρυθμίσεων των προγραμμάτων στήριξης της ελληνικής οικονομίας. 
Ο οικονομικός Τύπος ανέφερε πως η χρήση του καινοτόμου πληροφοριακού συστήματος του βελγικού Υπουργείου Οικονομικών αναμένεται σύντομα να επεκταθεί και σε άλλες μορφές φορολογικής απάτης (λ.χ. στην φορολογία εισοδήματος φυσικών προσώπων, στην φοροαποφυγή μέσω offshore εταιρειών εγκατεστημένων σε φορολογικούς παραδείσους κ.α.).   
10. Μακροπρόθεσμος δανεισμός βελγικού κράτους    
Ο οικονομικός Τύπος ανέφερε πως στις 26 Αυγούστου το βελγικό δημόσιο προχώρησε στην έκδοση –για πρώτη φορά- ομολόγων εκατονταετούς διάρκειας, ύψους 50 εκατ. €, με την εξαιρετικά χαμηλή ετήσια απόδοση της τάξεως του 2,5%, που αντικατοπτρίζει, σύμφωνα με την βελγική Υπηρεσία Διαχείρισης Χρέους (Agence Belge de la Dette) το υψηλό επίπεδο φερεγγυότητας του βελγικού κράτους. Την έκδοση του εκατονταετούς βελγικού ομολόγου διαχειρίζεται η μεγάλη διεθνής επενδυτική τράπεζα Goldman Sachs.
Σημειώνουμε ότι η ονομαστική απόδοση των ομολόγων δεκαετούς διάρκειας που θα διατεθούν κατά την περίοδο 26.8-3.9, στο πλαίσιο της τρίτης φετινής προσπάθειας εσωτερικού ομολογιακού δανεισμού του βελγικού δημοσίου
, καθορίστηκε στις 24.8 στο 0,90% (έναντι 0,80% τον περασμένο Ιούνιο). 

Σημειώνουμε τέλος ότι το επιτόκιο των βελγικών δεκαετών ομολόγων, έπειτα από την πρόσφατη πτωτική του πορεία λίγο πριν τα μέσα Αυγούστου, έχει επανέλθει στα τέλη Αυγούστου σε επίπεδα σταθερά άνω του 1% (συγκεκριμένα στο 1,12% στις 25.8 και στο 1,103% στις 27.8). 

11. Λοιπές οικονομικές ειδήσεις    
Απόφαση ομοσπονδιακής κυβέρνησης για συνυπολογισμό της αύξησης στον ΦΠΑ ηλεκτρικής ενέργειας στον δείκτη τιμών καταναλωτή: Όπως επισημάνθηκε από τον βελγικό οικονομικό Τύπο στα τέλη Αυγούστου, η ομοσπονδιακή κυβέρνηση αποφάσισε ότι η αύξηση –από 1.9.2015- του συντελεστή ΦΠΑ στην κατανάλωση ηλεκτρικής ενέργειας, από 6% σε 21%
, αναμένεται να συνυπολογισθεί τελικά στην κατάρτιση του δείκτη τιμών καταναλωτή. Το γεγονός αυτό, σύμφωνα με τις κυβερνητικές πηγές, πρόκειται να επιφέρει γρηγορότερα απ’ ότι αρχικά αναμενόταν την υπέρβαση του κατωφλίου τιμών που θα πυροδοτήσει την αυτόματη τιμαριθμική αναπροσαρμογή των μισθών, συντάξεων και κοινωνικών επιδομάτων
. Σύμφωνα εξάλλου με στοιχεία του ομοσπονδιακού Υπουργείου Οικονομίας, ο δείκτης τιμών καταναλωτή στο Βέλγιο ήδη έφθασε τον Αύγουστο το υψηλότερο επίπεδό του από τον Μάρτιο τρέχοντος έτους, ανεβαίνοντας στο 0,91% έναντι 0,46% τον Ιούλιο.

Προσδιορισμός φορολογικών παραδείσων που εμπίπτουν στο πεδίο εφαρμογής του φόρου διαφάνειας: Η βελγική επίσημη εφημερίδα δημοσίευσε στις 28 Αυγούστου το βασιλικό διάταγμα που θέτει σε εφαρμογή το νέο φορολογικό καθεστώς για τα εισοδήματα Βέλγων υπηκόων που προέρχονται από νομικά πρόσωπα εγκατεστημένα σε φορολογικούς παραδείσους
 (φόρος διαφάνειας, ή “taxe Caïman”, όπως αναφέρεται σε αυτόν ο οικονομικός Τύπος).  Η βελγική κυβέρνηση αναμένεται να φορολογήσει τα εν λόγω εισοδήματα στο εξωτερικό ακριβώς ως να ήταν εισοδήματα στο Βέλγιο, ήτοι με συντελεστή 15% τα έσοδα από τόκους και με συντελεστή 25% τα έσοδα από μερίσματα. Η βελγική κυβέρνηση υπολογίζει ότι τα φορολογικά έσοδα από την εισαγωγή του νέου ως άνω καθεστώτος θα αυξηθούν στα επίπεδα των 460 εκατ. € για την διετία 2015-2016. Μεταξύ των φορολογικών παραδείσων που απαριθμούνται στο βασιλικό διάταγμα περιλαμβάνονται οι Σεϋχέλλες, οι Βερμούδες, το Βανουάτου, οι Παρθένες Νήσοι, τα νησιά Caïman, αλλά και εισοδήματα από νομικά πρόσωπα ορισμένων τύπων εγκατεστημένων στο Λουξεμβούργο, την Ελβετία, το Μονακό, καθώς και σε ορισμένες αμερικανικές πολιτείες. 
ΠΗΓΕΣ:

1. Δημοσιεύματα βελγικού οικονομικού Τύπου, τράπεζα ING Belgique
2. Κεντρική Τράπεζα Βελγίου (BNB), Communiqué de Presse “Enquête auprès des consommateurs d’août 2015”, 20-8-2015, δημοσιεύματα βελγικού οικονομικού Τύπου
3. Κεντρική Τράπεζα Βελγίου (BNB), Communiqué de Presse “Enquête mensuelle de conjoncture auprès des entreprises- août 2015”, 25-8-2015, δημοσιεύματα βελγικού οικονομικού Τύπου
4. Χρηματιστήριο Βρυξελλών, δημοσιεύματα βελγικού οικονομικού Τύπου
5. Βελγική ρυθμιστική αρχή ενέργειας (CREG), δημοσιεύματα βελγικού οικονομικού Τύπου
6. Δημοσιεύματα βελγικού οικονομικού Τύπου
7. Δημοσιεύματα βελγικού οικονομικού Τύπου
8. Εθνικό Γραφείο Απασχόλησης (ONEM - Office National de l’Emploi): “Chiffres fédéraux des chômeurs indemnisés – juillet 2015”, 25.8.2015, δημοσιεύματα βελγικού οικονομικού Τύπου
9. Δημοσιεύματα βελγικού οικονομικού Τύπου
10. Βελγική Υπηρεσία Διαχείρισης Χρέους (Agence Belge de la Dette), δημοσιεύματα βελγικού οικονομικού Τύπου

11. Δημοσιεύματα βελγικού οικονομικού Τύπου

� Δηλαδή, ιστορικά υψηλό επίπεδο για τους λογαριασμούς όψεως ως ποσοστό επί της συνολικής χρηματοοικονομικής περιουσίας των Βέλγων.


� Βλ. και άρθρο 7 ενημερωτικού δελτίου υπ’ αριθ. 96.


� Βλ. και σχετικό άρθρο 9 ενημερωτικού δελτίου υπ’ αριθ. 96.


� Όπως και ανάλογοι ή και χαμηλότεροι ρυθμοί ανάπτυξης στην ευρωζώνη, οι οποίοι αρκούν –στην περίπτωση που είναι θετικοί- απλώς για μία σταθεροποίηση του επιπέδου ανεργίας, ενώ κρίνονται ανεπαρκείς για να σηματοδοτήσουν μία πραγματική οικονομική ανάκαμψη και ισχυροποίηση των εγχώριων αγορών των ευρωπαϊκών κρατών. Η εκτίμηση της Κεντρικής Τράπεζας του Βελγίου για τον φετινό ρυθμό ανάπτυξης τον τοποθετεί στο 1,2%.  


� Στις 7 Ιουλίου, υπό το βάρος των διαπραγματεύσεων μεταξύ της ελληνικής κυβέρνησης και των δανειστών της, ο δείκτης του βελγικού χρηματιστηρίου είχε πέσει κάτω από το επίπεδο των 3.500 μονάδων, κλείνοντας στις 3.480,86 μονάδες. Βλ. σχετική επισήμανσή μας σε άρθρο 6 ενημερωτικού δελτίου υπ’ αριθ. 96.


� Η τελευταία συνέχισε την καθοδική της πορεία το τελευταίο διάστημα. Βλ. και σχετικές επισημάνσεις μας για την πορεία της μετοχής της Delta Lloyd σε άρθρο 3 και υποσημείωση 6 ενημερωτικού δελτίου υπ’ αριθ. 98.


� Βλ. σχετική επισήμανσή μας σε άρθρο 9 ενημερωτικού δελτίου υπ’ αριθ. 80.


� Βλ. προηγούμενες σχετικές αναφορές μας σε άρθρα 4, 6, 1, 6 και 2 ενημερωτικών δελτίων υπ’ αριθ. 91, 92, 93, 94 και 96, αντιστοίχως.


� Σημειωτέον ότι τόσο η Ahold, όσο και η Delhaize, πραγματοποιούν το σημαντικότερο μέρος των πωλήσεών τους στην αγορά των ΗΠΑ.


� Και τα οποία προέρχονται από σχετική έρευνα της –με ισχυρή παρουσία στο Βέλγιο- ολλανδικής διαδικτυακής επενδυτικής τράπεζας και χρηματιστηριακής εταιρείας BinckBank.   


� Η αξία της μετοχής της Thrombogenics έχει πάντως από τις αρχές του 2015 ακολουθήσει εξαιρετικά πτωτική πορεία κατά 52% και βρίσκεται πολύ μακριά από την ιστορικά υψηλή τιμή της των 47,17 € τον Ιανουάριο 2013 (σήμερα βρίσκεται μόλις λίγο κάτω από τα 3 €). Βασική αιτία για τις απώλειες της μετοχής της Thrombogenics θεωρείται η αποτυχία τοποθέτησης του ισχυρού φαρμακευτικού της προϊόντος, Jetrea, στην αγορά των ΗΠΑ. Σημειώνουμε ότι η μετοχή της Thrombogenics είχε εισέλθει στον δείκτη BEL 20 τον Μάρτιο 2013, εξήλθε από τον δείκτη τον Μάρτιο 2014, ενώ από τον Ιούνιο τρέχοντος έτους συμπεριλαμβάνεται στους τίτλους χαμηλής κεφαλαιοποίησης (Bel Small). 


� Σημειωτέον ότι στην διάρκεια της συνεδρίασης της 24ης Αυγούστου, ο δείκτης BEL 20 έφθασε ακόμη και σε απώλειες της τάξεως του 7,6%, πέφτοντας στις 3.175,25 μονάδες, ενώ στην συνέχεια απόσβεσε μερικώς τις απώλειές του. 


� Πάντως, την επομένη, 25 Αυγούστου, σε αρμονία με τα υπόλοιπα μεγάλα ευρωπαϊκά χρηματιστήρια και κατόπιν της μείωσης των επιτοκίων και των επιτυχημένων δράσεων εξισορροπητικής νομισματικής πολιτικής από την κινεζική Κεντρική Τράπεζα, ο δείκτης BEL 20 του βελγικού χρηματιστηρίου ανέκαμψε στις 3.392,12 μονάδες, σημειώνοντας ημερήσια άνοδο 3,87% και ανακτώντας μέρος των απωλειών που είχε καταγράψει στις 24 Αυγούστου. Στις 27 Αυγούστου, ο δείκτης κατέγραψε νέα ημερήσια άνοδο 2,91% και ανήλθε στα επίπεδα των 3.443,67 μονάδων.


� Βλ. παλαιότερη αναφορά μας σε άρθρο 12 ενημερωτικού δελτίου υπ’ αριθ. 6.


� Βλ. προηγούμενες σχετικές αναφορές μας σε άρθρα 6, 6 και 10 ενημερωτικών δελτίων υπ’ αριθ. 77, 81 και 82, αντιστοίχως.


� Μετέχει κατά 2,1% στο κεφάλαιο της Fluxys.


� Με το όνομα: “Soft Network Analyses”, που κατασκευάζεται από την εταιρεία SAS Belgium στην πόλη Tervuren.   


� Βλ. και σχετική αναφορά μας σε άρθρο 2 ενημερωτικού δελτίου υπ’ αριθ. 98.


� Βλ. προηγούμενη σχετική αναφορά μας σε άρθρο 7 ενημερωτικού δελτίου υπ’ αριθ. 96. 


� Βλ. και παλαιότερες σχετικές αναφορές μας με πλέον πρόσφατη εκείνην του άρθρου 4 ενημερωτικού δελτίου υπ’ αριθ. 91.


� Βλ. προηγούμενη σχετική πρόσφατη αναφορά μας σε άρθρο 7 ενημερωτικού δελτίου υπ’ αριθ. 96.

